არნოლფინი

არნოლფინი - საერთაშორისო ხელოვნების ცენტრი და გალერეა ბრისტოლში, ინგლისში. მოიცავს თანამედროვე ხელოვნების გამოფენებს, ხელოვანთა პერფორმანსებს, მუსიკალურ და ქორეოგრაფიულ ღონისძიებებს, პოეზიისა და წიგნების კითხვის ღონისძიებებს და ლექციებს. არნოლფინში განთავსებულია ხელოვნების შესახებ წიგნების მაღაზია და კაფე-ბარი. გალერეა მასპინძლობს სხავდასხვა ფესტივალსაც. 

არნოლფინი დაარსდა 1961 წელს ჯერემი რეესის მიერ და თავდაპირველად კლიფტონში მდებარეობდა. 1970-იან წლებში ის ჯერ დედოფლის მოედანზე გადაიტანეს, 1975 წელს კი დღევანდელ ადგილას, ბუშის სახლში. გალერეის სახელი წარმოდგება XV საუკუნის მხატვრის, იან ვან ეიკის ნახატის „არნოლფინების ოჯახის პორტრეტის“ სახელწოდებიდან. არნოლფინი განახლდა 1989 და 2005 წლებში. გალერეაში სხვა ხელოვანებთან ერთად გამოფენილია ბრიჯიტ რაილის, რეიჩელ უაითრიდის, რიჩარდ ლონგისა და ჯეკ იეიტსის ნამუშევრები. 2010 წლის აპრილში გალერეამ საპარლამენტო არჩევნების ლიდერებს შორის დებატებს უმასპინძლა. 

 სახელწოდება 
არნოლფინს სახელი ეწოდა XV საუკუნის მხატვრის, იან ვან ეიკის ცნობილი ნახატის, „არნოლფინების ოჯახის პორტრეტის“ (1434) შესაბამისად, რომელზეც ვაჭარი ჯოვანი არნოლფინი და მისი მეუღლე არიან გამოსახული. „არნოლფინების ოჯახის პორტრეტი“ ერთ-ერთი პირველი ნახატია, რომელზეც ავტორის ვინაობაა გამოსახული (სარკეში ირეკლება). ნახატი ლონდონის ეროვნულ გალერეაში ინახება. 

 ისტორია 
არნოლფინის შექმნა ჯერემი რეესმა  1961 წელს დაიწყო მისი ცოლის, ანაბელისა და მხატვარ ჯონ ოსბორნის მხარდაჭერით. თავდაპირველად გალერეა კლიფტონში იყო განთავსებული, წიგნის მაღაზიის ზემოთ. 1968 წელს რეესმა მასწავლებლობას თავი დაანება და კერძო და ხელოვნების საბჭოს დაფინანსებით გალერეა დედოფლის მოედანზე გადაიტანეს. 1975 წელს არნოლფინი დღევანდელ ადგილას, ბუშის სახლში გადავიდა, რომელიც ბრისტოლის ცენტრში, ნავსადგურის მოპირდაპირედ XIX საუკუნის შენობის ორ სართულზე იყო განთავსებული.

ბუშის სახლის არქიტექტორი რიჩარდ შეკლტონ პოუპი იყო, რომელმაც 1831 წელს საწყობის სამხრეთ ნაწილი ააშენა, 1835-1836 წლებში კი ჩრდილოეთით გააფართოვა. თავდაპირველად შენობა ადგილობრივ D., E. & A. Acraman-ის კომპანიას ეკუთვნოდა. შენობა მეტწილად ქვიშაქვის ექსტერიერით გამოირჩება და თაღოვანი შესაასვლელები და თაღოვანი სარკმელები აქვს. შენობა ბრისტოლის ბიზანტიური არქიტექტურული სტილის ნიმუშია, რომელიც 1850-იან წლებში გახდა პოპულარული. შემდგომში შენობა ჩაის საწყობად გადაკეთდა.

თავდაპირველად გალერეაში დასავლეთ ინგლისელი ხელოვანების ნამუშევრები იყო გამოფენილი, დირექტორ ბარი ბარკერის (1986-1991) ხელმძღვანელობისას, თუმცა შემდეგში გალერეა მეტწილად თანამედროვე ხელოვნების ნიმუშებზე კონცენტრირდა. ბარკერი ხელმძღვანელობდა არქიტექტორ დევიდ ჩიპერფილდის მიერ საგამოფენო სივრცისა და კაფე-ბარის განახლების პროცესს. რესტავრაციის დაწყებამდე, არნოლფინს ყოველწლიურად 285 000 დამთვალიერებელი ჰყავდა. 1991-1999 წლებში გალერეის დირექტორი ტესა ჯექსონი იყო, 1999-2005 წლებში ― კაროლინ კოლერი, ხოლო 2005-2013 წლებში ― ტომ ტრევორი.

2005 წლის სექტემბერში ორწლიანი პროექტის დასრულების შედეგად ძველი საწყობი განახლდა და სხვენი დაემატა. ამჟამად არნოლფინი ქვედა სამ სართულსა და სარდაფს იკავებს, ზემო სართულები კი იჯარითაა გაცემული, რათა გალერეა ხარჯებით უზრუნველყოფილი იყოს.  ერთ-ერთი მოიჯარე შემოქმედებითი ხელოვნების სკოლაა, რომელიც დასავლეთ ინგლისის უნივერსიტეტის დაქვემდებარებაშია. გალერეის განვითარებისთვის ფინანსები ეროვნულმა ლატარეამ და ბარკერ-ჰილის დირექტორთა საბჭომ, რომელსაც პიტერ ბარკერ-მილი ხელმძღვანელობს.

2015 წელს ბუშის სახლი დასავლეთ ინგლისის უნივერსიტეტმა იყიდა. გაყიდვიდან მიღებული ფინანსებით არნოლფინის ფონდი შეივსო.

არნოლფინის დოკუმენტები, რომლებიც ხელოვანთა წიგნების კოლექციას მოიცავს, ბრისტოლის არქივშია (44371) დაცული.

 დღეს 
არნოლფინის გალერეები სამ სართულზეა განთავსებული, რომელთა გარდა, ცენტრი ხელოვნების წიგნების მაღაზიას, კინოთეატრს, სამკითხველო ოთახსა და კაფე-ბარსაც მოიცავს. არნოლფინის ცნობილ გამოფენებს შორისაა ბრიჯიტ რაილის, რიჩარდ ლონგის, რეიჩელ უაითრიდის, ანგუს ფეირჰარსტის, ლუიზა ბურჟუასა და სხვათა ნამუშევრებს. არნოლფინში პოეზიისა და ფილმების ფესტივალები, ქორეოგრაფიული პერფორმანსები, ლექციები და ჯაზისა და ექსპერიმენტული მუზიკის კონცერტები იმართება.

გალერეაში რამდენიმე საგანმანათლებლო პროგრამა ხორციელდება. ონლაინ ექსპერიმენტული ვებსაიტი project.ARNOLFINI არნოლფინის საგამოფენო ნიმუშებს მოიცავს, რომელთა მიხედვითაც მომხმარებლებს რეორგანიზება და ახალი პროექტების შექმნა შეუძლიათ. არნოლფინი სხვადასხვა ორგანიზაციის ღონისძიებებსაც მასპინძლობს, მათ შორისაა: Encounters Short Film Festival, მაისის ფესტივალი, ბრიტანეთული დამოუკიდებელი კინოფესტივალი, ცოცხალი ხელოვნების ფესტივალი და ბრისტოლის ხელოვანთა წიგნის ფესტივალი. 2010 წლის აპრილში British Sky Broadcasting-მა არნოლფინი 2010 წლის საპარლამენტო არჩევნების ლიდერთა მეორე დებატების მასპინძლად აირჩია.

არნოლფინი ინგლისის ხელოვნების საბჭოსა და ბრისტოლის საქალაქო საბჭოს მიერ ფინანსდება. 2013-2014 წლებში არნოლფინი 500 000-მა დამთვალიერებელმა მოინახულა. შემოსავალმა 2.1 მილიონი გირვანქა სტერლინგი შეადგინა. გალერეაში 44 ადამიანი იყო დასაქმებული.

2017 წელს გალერეის ახალ დირექტორად კლერ დოჰერტი დაინიშნა.

 ლიტერატურა  

 რესურსები ინტერნეტში 


 Bush House, Pevsner Architectural Guides

 სქოლიო 

კატეგორია:1836 წელს დასრულებული შენობა-ნაგებობები
კატეგორია:1836 წელს დაარსებულები ინგლისში
კატეგორია:ხელოვნების მუზეუმები და გალერეები ბრისტოლში
კატეგორია:ბრისტოლის მუზეუმები
კატეგორია:1961 წელს დაარსებული მუზეუმები
კატეგორია:1961 წელს დაარსებულები ინგლისში